ቢልዮነር ኣሊሸር ኡስማኖቭ ናይ ኣየነይቲ ጋንታ ናይ ብርኪ ዋንነት ኣለዎ?
ሩስያዊ ቢልዮነር፡ ደሞዝ ኣሰልጣኒ ሃገራዊት ጋንታ ሩስያ ይኸፍል
ኣብ ክለብ ኣርሰናል ናይ ብርኪ ዋንነት ዘለዎ ሩስያዊ ቢልዮነር ኣሊሸር ኡስማኖቭ፡ ደሞዝ ኣሰልጣኒ ሃገራዊት ጋንታ ሩስያ ፋቢዮ ካፔሎ ይኸፍል ምህላዉ ተሓቢሩ። ፈደረሽን ኩዕሶ እግሪ ሩስያ ነቲ ኢጣልያዊ ኣሰልጣኒ ካብ ዝሓለፈ ወርሒ ሰነ ኣትሒዙ ደሞዙ ከይከፈሎ ምጽንሑን ንልዑል ደሞዝ’ቲ ኣሰልጣኒ ንምኽፋል ከምእተጸገመን ይሕበር። ኣብዚ ግዜ’ዚ ግን እቲ መበቆል ኡዝበኪስታን ዘለዎ ቢልዮነር፡ ነቲ ፈደረሽን ኣብ ምኽፋል ደሞዝ ካፔሎ ዝውዕል ናይ 4 ሚልዮን ፓውንድ (400 ሚልዮን ሩብልስ) ልቓሕ ምሃቡ ኣር- ስፖርት ዝተባህለት መደበር ቴሌቭዥን ሩስያ ኣፍሊጣ። “ከም ካፔሎ ዝኣመሰለ ንሃገርካ ዝዕልም ኣሰልጣኒ ዋጋ ድኻሙ ከይተኸፍለ ክጸንሕ ኣዝዩ ዘሕፍር ተግባር ኢዩ” ዝበለ ኡስማኖቭ፡ እቲ ዝሃቦ ልቓሕ ንምኽፋል ደሞዝ ካፔሎ ደኣ’ምበር ኣብ ካልእ መዓላ ክውዕል ከምዘይብሉ የተሓሳስብ። ኣብ ዓለም ካብ ዝርከቡ ኣሰልጠንቲ ሃገራውያን ጋንታታት ዝለዓለ ደሞዝ ከምዝረክብ ዝንገረሉ ካፔሎ፡ ነታ ኣብ 2018 ውድድር ዋንጫ ዓለም ክተእንግድ ትዳሎ ዘላ ሩስያ ናብቲ ውድድር ሒዙዋ ክኣቱ ዘጽንሖ ውዕል ኣለዎ። ምስ ጉዳይ ምኽፋል ደሞዝ ኣሰልጠንቲ ተመሳሳሊ ኩነታት ዘጋጥማ ሩስያ፡ ቅድሚ ሕጂ’ውን ዝበዝሐ ወጻኢታት ኣሰልጣኒ ሃገራዊ ጋንታ ሩስያ ነበር ሆላንዳዊ ጉስ ሂድኒክ ብወናኒ ቸልሲ ሩስያዊ ቢልዮነር ሮማን ኣብራሞቪች ምሽፋኑ ይዝከር
ኣርሰናል